Hlina, Alojz, poslanec NR SR (2015-06-23):
Vážená pani predsedajúca, vážený pán minister, vážené kolegyne, kolegovia, ja tiež budem krátky. A ani neviem, či sú to otázky a možno, možno aj. Hľadal som v tom návrhu zákona, že či sa vám tam nepodarilo zakopať, že jak sa k tým peniazom dostať. Lebo vy sa pokúšate dostať ku všetkým peniazom, ale zatiaľ to tam nie je. Čo sa však nedá vylúčiť, že to tam bude, že prípadne, že by ste chceli sanovať niečo iné aj z takého niečoho, čo by človek nepovedal, že to tu možno v nejakom skrátenom alebo neviem akom konaní donesiete. Prečo to hovorím? Lebo vy ste boli schopný doniesť návrh zmeny zákona, keď je osobitný bankový odvod, čo nie je prísne vzaté toto, ale ten osobitný bankový odvod má byť použitý na stabilizáciu bankového sektora a rátalo sa s tým, že aj na výplatu, výplatu prípadne týchto vkladov. Tak vy ste boli schopný sem doniesť návrh zákona, že treba Širokého dlhy z toho zaplatiť. To je úplne fantázia. Ľudia, prípadne si predstavte, že narobíte dlhy, veritelia vám volajú, vyvolávajú, nervózni, pomaly niektorí aj demonštrujú a vy sa obrátite na našu socialistickú vládu a tá povie: „Neboj nič, my tvoje dlhy zoberieme, zaplatíme.“ Nie každý má to šťastie, samozrejme. Sú tu aj pod šťastnejšou hviezdou zrodení, aj pod menej šťastnou hviezdou zrodení. Firma Váhostav, taká Polárka je asi iba jedna. Naozaj, tento štát prevzal jej riziko, pustil ju do fondu alebo chce ju platiť z fondu, ktorý bol primárne určený na niečo úplne iné. A mal aj prípadne slúžiť na to, že keby sa niečo stalo, že aby ste si za tých páru korún, ktoré tam máte, aby ste sa ich domohli. Čiže toto som tam nenašiel v tomto Fonde na ochranu vkladov, zatiaľ. I keď vylúčiť sa to nedá. Ja sa chcem len zastaviť na niektorých skutočnostiach, a to je to, aj čo spomínal pán Kollár, že tie sumy tých vkladov sa stanovujú nejako a potom sa tam stanovuje stupeň rizikovosti. A to by prípadne zaujímalo aj mňa, že nakoľko je táto informácia verejná, resp. neverejná, lebo ten stupeň rizikovosti podľa textu stanovuje Národná banka na základe nejakého odporúčania. Ja si myslím, že či by nestálo za úvahu prípadne vedieť aj pre verejnosť, lebo aj tá druhá vec, ktorej sa dotknem, bude tiež súvisieť s verejnosťou o tom, že prečo má niektorá banka taký stupeň rizikovosti a iná taká. Myslím, že by to bolo proklientske ich o tomto nejakým spôsobom informovať. My tu máme banky, ktoré na Slovensku úverujú kurníky a šopy a bohviečo úverujú na Cypre. Mňa by naozaj zaujímalo, že čo taká Poštová banka úveruje na Cypre. Poštová banka je tiež ináč úkaz. To je úkaz možný iba na Slovensku. Proste priečinkoví pracovníci sú poštárky, štát im dal priečinkových pracovníkov, dal im pobočky, dal im všetko. Napriek tomu nestačí. (Reakcia ministra.) To je sen, to je sen, že čo tento štát vytvoril, čo tento štát dokázal vôbec stvoriť, že poštárky sú baby za priečinkom. To je normálne sen. Chúďatá poštárky, terorizujú tie chúďatá, nosia normálne okrem inej agendy, psy ich hryzú a ešte musia aj vybaviť bankové záležitosti. Normálne sen. Nestačí tejto banke, stále nestačí, a to by ma prípadne zaujímalo, lebo sa to tak šíri vzduchom, že čo sa deje, že čo taká Poštová banka úveruje na Cypre? To by ma fakt zaujímalo. Čo im tam ploty stavajú na tom turecko-cyperskej hranici? Neviem. Naozaj, že aký, že čo našla, že akú firmu našla podnikajúcu na Cypre alebo že aký, do čoho sa pustila? Do akej oblasti? To by ma fakt zaujímalo. Preto by to podľa mňa, preto to spomínam, že stálo za to, aby, či by ľudia prípadne nemohli vedieť stupeň rizikovosti banky, ktorú stanovuje NBS-ka? Či toto je utajený údaj alebo či by sme prípadne nemohli rozprávať o tom, že to až také, že by sa to prípadne niektorí ľudia mohli dozvedieť. Na túto skutočnosť som chcel upozorniť. Ďalšiu som chcel. Možno to zle čítam, ale vyhovoríte a zavádzate novinky, že teda, že nad to, čo je kryté, je kryté aj to, čo pochádza z prevodu, z vena, z dedičstva a... Nerozporujem, len vy hovoríte v odseku 6, že teda, že aj to je kryté okrem toho, tej sumy. A vy hovoríte v sedmičke, že tieto skutočnosti, že tie peniaze sú také, má vkladateľ oznámiť pri prevode. Toto neviem, že či, jak sa toto bude upravovať v praxi, hej? Ja zase, povedzme si, prísne vzaté, keď niekto niekde, nechcem sa niekoho dotknúť, ale menej znalý bankových náležitostí mu príde nejaké to dedičstvo alebo niečo mu proste príde, on to má bezprostredne oznámiť banke pri pripísaní toho vkladu. Čiže on príde a povie a kde to tam, do čoho to uvedie, do toho príkazu alebo neviem, že tú aplikáciu si neviem celkom predstaviť. A teraz neviem, že či to je dôvod na to, aby mu prípadne boli odopreté, ak to neoznámil? Lebo vy hovoríte, že teda, že ak tento vklad je preukázateľne týmto vkladom, tak vtedy má požívať tú ochranu. Ale hovoríte, že teda je ďalší bod, že musí to oznámiť. Čiže aby sa, zjednodušene, nestalo to, že tá babka niekde zabudne, že po sestre zdedila, ja neviem, pár korún, hej, neoznámi to tej banke, aby sa to potom prípadne nezneužilo, nevyužívalo, už podľa toho, ako kto sa na to pozerá, banka by to asi využila, klient by si povedal, že zneužila, že jej pri tom prevode neoznámila, že sú to tie peniaze, hej. Toto neviem. Toto prípadne, ak by ste mi vedeli povedať, mňa by to zaujímalo. Lebo ak je to tak, že tak potom by bolo poctivé tých ľudí inštruovať, hej, a pokiaľ si, tak potom ten prepážkový pracovník by mal, zjednodušene, si povedať, že, prosím vás, nepochádzajú tieto peniaze z týchto okolností? Ak áno, uveďte mi to a vtedy požívate tú inú ochranu, hej. Tak potom to dávam na zváženie. A poslednú vec, ktorej som sa chcel, o ktorej som chcel rozprávať, je, moment, a už končím potom. Tu je znova, ja nie som nejaký paranoik, ale vieme, kde žijeme, čiže ak hovoríte a tam sa upravujú tie skutočnosti, že kedy banka vlastne vystúpi alebo ju NBS-ka vyradí z Fondu na ochranu vkladov, tam sú nejaké lehoty, ja neviem čo. A vy hovoríte v tom para... a prvé, čo ma napadlo, keď som to začal čítať, že je dobrá, že kto o tom bude informovať. Tak, áno, máte to, chvalabohu, v § 22d, kde teda hovoríte, že tá banka je povinná zrozumiteľne písomne informovať vkladateľov o týchto skutočnostiach. To znamená, že buď že vystúpila z fondu, alebo že bola vyradená. Znova v zmysle starých dobrých tradícií stredoeurópskeho priestoru si dovolím upozorniť na to, že z tohto textu vyplýva, že banka zrozumiteľne v slovenskom jazyku písomne informuje vkladateľov o tejto skutočnosti, čo v praxi môže znamenať to, že prídete do nejakej banky, nechcem sa žiadnej dotknúť, ale niekde na rožku bude vedľa neviem akých iných produktov malé oznámenie, že táto banka vystúpila alebo že ju vyradili z fondu. Ja by som toto ustanovenie precizoval v tom, že akože určiť presne, že či teda každého svojho vkladateľa písomne informuje poštou alebo doručovaním. Ale ja by som ešte prípadne dal, že NBS-ka podľa mňa má veľa čo robiť ešte na to, aby napravila, vravím, finančný trh a to by ešte kľudne mohla spraviť, že v prípade, že zistí tak, alebo že nastane takáto skutočnosť, ona informuje. A ona informuje, toľko peňazí ešte majú, že si dajú niekde nejaký inzerát, hej. Nemusí to byť, ja neviem čo, na Markíze cez správy, ale proste potom tá informácia, samozrejme, tým, že sa zjaví, tak už potom možno začne naberať na intenzite, ale zjaví sa. Čiže toto dávam len do pozornosti, či by nestálo za to proste tých ľudí o týchto závažných skutočnostiach, že niekto vystúpil alebo že ho vyradili z Fondu na ochranu vkladov, informovať naozaj zodpovedne, hej. Aby sme sa potom tu zase nehrali na mŕtveho chrobáka, že no však informoval, informovala a takýmto spôsobom. No tento text nehovorí, v zásade neprecizuje to takým spôsobom, že tá informácia bude dostatočne šírená. Pán minister, ak dovolíte, toto som chcel povedať a naozaj som chcel aj to povedať, že zatiaľ som v tomto návrhu nenašiel to, že ako by sa prípadne týchto 190 mil., lebo to všetko páli, všetko páli na rukách, že ak sú niekde nejaké peniaze, tak zatiaľ som tu nenašiel zakopanú mínu, ako by ste ich prípadne použili na vaše bohumilé sociálne balíčky. Zatiaľ to tam nie je, ale nedá sa vylúčiť, že musíme byť v strehu, že nejakým spôsobom nejaký systém nájdete. Lebo vy ste ho dokázali nájsť v tom bankovom odvode, čo by jeden nepovedal. Čo mali byť naozaj peniaze proste zablokované na veky vekov pre určitú skutočnosť. A vidíte. Aj do toho ste sa pustili. Ďakujem veľmi pekne.